Siden onsdag i sidste uge har en nordjysk fiskerestaurant været på visit i Indien.

Repræsentanter fra Skagen Fiskerestaurant har den seneste uge været en del af et dansk erhvervsfremstød i Indien. Fremstødet har været med et grønt fokus på vand og energi. Og også mad. Indehaver af Skagen Fiskerestaurant Jesper Carl Winther har været afsted sammen med køkkenchef Kasper K. Christiansen, og mandag aften var der gang i de nordjyske kødgryder i Indien på ITC Maurya Hotel. - Der var et setup, hvor vi lavede mad sammen. Vi stod for forret og dessert, og det indiske køkken lavede hovedretten, så vi var med i deres køkken, siger Jesper Carl Winther, kort efter han har ramt dansk jord igen. Kronprinsparret og ministre til stede Med til middagen var 400 mennesker, hvor der både var indiske og danske repræsentanter. Blandt andet var udenrigsminister Lars Løkke Rasmussen, klimaminister Dan Jørgensen og det danske kronprinspar til stede. 38 danske virksomheder tog også del i middagen. - Vi blev taget vildt godt imod af den indiske styrke. Det har været en meget succesfuld tur, og en kæmpe fornøjelse at møde deres kultur også, siger Jesper Carl Winther. Menuen lød blandt andet på cremet græskarsuppe og havtorn-mousse med mandelkage og jordbær. - Vi tænkte, det kunne være morsomt, at Danmark og Indien møder hinanden på madsiden, når vi nu også har mødt hinanden med klima og alle mulige andre steder. Skagen Fiskerestaurant har i forvejen et samarbejde med den danske ambassade i Indien, og det er via den vej, at aftalen kom i hus.